जब लोग प्रधानमंत्री को उनके छप्पन इंच के सीने की याद दिलाते हैं या विदेश मंत्री को बतालाते हैं कि उन्होंने एक सिर के बदले कितने सिर लाने की बात कही थी, तो उनकी माँग यह नहीं होती है कि भारत तुरत पाकिस्तान के साथ युद्ध छेड़ दे। भारत की जनता इतनी जल्दबाज नहीं है, न ही वह युद्ध-पिपासु है। वह सिर्फ यह जानना चाहती है कि फिदायीन के माध्यम से भारत पर बार-बार हमला करने वाले पाकिस्तान पर हमारी सरकार कार्रवाई क्यों नहीं करती। देश के भीतर जब आदिवासी या दलित प्रदर्शन करते हैं या किसान-मजदूर अपने हकों के लिए लड़ते हैं, तब पुलिस को लाठी या गोली चलाने में देर नहीं लगती। श्रीनगर में जब कश्मीरी बूढ़े-जवान-बच्चे कोई प्रतिवाद जुलूस निकालते हैं, तब आशंका होती है कि सीआरपीएफ या फौज के छर्रे कभी भी छूट सकते हैं। लेकिन जब भारत के सैनिक ठिकाने या फौजी कैंप पर आतंकी हमला होता है, तब सरकार सबूत जमा करने लगती है कि इनके पीछे किसका हाथ हो सकता है।